<classify> NAIBU Waziri wa Maliasili na Utalii, Constantine Kanyasu amesema ujenzi wa Mradi wa Kufua Umeme la Julius Nyerere unaendelea kwa kasi kwa kuzingatia uhifadhi katika Pori la Akiba la Selous wilayani Rufiji.Akizungumza jana na wabunge wa Kamati ya Bunge ya Mazingira, Uhifadhi wa Maliasili na Usalama wa Nyuklia kutoka Ujerumani, Kanyasu alisema tathmini ya athari kwa mazingira imefanyika na kuonesha kuwa ujenzi huo ni salama katika shughuli za uhifadhi.Serikali ya Awamu ya Tano inatekeleza mradi huu kwa kutumia fedha zake kutoka vyanzo vya ndani.Mradi huu utachukua eneo la kilometa za mraba 1,250 ambalo ni sawa na asilimia tatu tu ya eneo lote la Pori la Akiba la Selous lenye ukubwa wa kilometa za mraba 50,000, alisema Kanyasu.Kanyasu alisema kiwango cha umeme cha megawati 2,115 kitakachozalishwa katika Gridi ya Taifa itasaidia kuokoa misitu inayokatwa kwa kasi kwa ajili ya nishati ya mkaa na kuni.Aidha, Naibu Waziri aliwaeleza wabunge hao kuwa ujio wa bwawa hilo umefanya sehemu ya Pori la Akiba la Selous kupandishwa hadhi na kuwa Hifadhi ya Taifa ya Julius Nyerere na sasa wanyamapori katika hifadhi hiyo watakuwa wanalindwa zaidi kuliko ilivyokuwa mwanzo.Katika hatua nyingine, Kanyasu amewaeleza wabunge hao kuwa Serikali ya Tanzania imechukua suala la mabadiliko ya tabianchi kwa uzito unaostahili na kwa kutambua athari zake kwa mwaka huu imepandisha hadhi mapori ya akiba manne na kuwa hifadhi za Taifa na kufanya ulinzi wa hifadhi hizo kuongezeka maradufu.Kiongozi wa ujumbe huo, Sylvia Kotting- Uhl ameipongeza Serikali ya Tanzania kwa mageuzi makubwa yanayofanyika katika kipindi cha awamu ya tano katika masuala ya uhifadhi na kuahidi ushirikiano na nchi yake katika kujenga uwezo katika nyanja za kusimamia na kudhibiti taka za kielektroniki, uzalishaji wa umeme wa jua na kutoa mwaliko kwa ujumbe wa Tanzania kutembelea Ujerumani.Pia Sylvia alisema licha ya ujenzi wa Bwawa la Umeme la Julius Nyerere bado wataendelea kuisaidia Serikali ya Tanzania katika masuala ya uhifadhi kutokana na juhudi kubwa za Serikali ya Awamu ya Tano ya kuendelea kutunza na kuhifadhi maeneo yasiharibiwe na shughuli za kibinadamu.  <topic>: KITAIFA 